text: Biler bukker under på stribe
  06 februar 2012 kl. 13.01
  Rekordproblemer på vejene: I dag har Dansk Autohjælp haft den travleste dag siden december 2010. Problemerne har nu bredt sig til mere end batterierne.
  - Det har været helt tosset i weekenden, hvor temperaturerne har været omkring 15 graders frost. Det er der mange biler som ikke kan klare, så vores antal af starthjælp er steget voldsomt, siger vagtcentralchef Ellen Trolle fra Dansk Autohjælp.
  
  Weekenden er hård
  Frosten nedsætter batteriets levetid betydeligt, og det kan ses på antallet af starthjælpssager. Især mandag morgen når bilerne skal på vejene igen efter at have stået stille i weekenden. I dag er Dansk Autohjælp rykket ud 2770 gange på landsplan mod for eksempel 1500 sidste mandag.
  
  563 sager i Syddanmark
  Så mange gange har Dansk Autohjælp i dag måtte rykke ud i det sønderjyske.
  - Størstedelen er startproblemer med batteriet, men vi oplever flere og flere sager med tilfrosne kølere, dyser og brændstof der krystalliserer, siger Ellen Trolle.
  